钦定古今图书集成/理学汇编/经籍典/第153卷 > 朱子全书二 > 《常棣》
## 钦定古今图书集成/理学汇编/经籍典/第153卷 > 朱子全书二 > 《常棣》

“虽有兄弟，不如友生”，未必其人实以兄弟为不如友
生也。犹言丧乱既平之后，乃谓反不如友生乎？盖疑
而问之词也。

苏宜久问：“《常棣》诗一章言兄弟之大略，二章言其死
亡相收，三章言其患难相救，四章言不幸而兄弟有
阋，犹能外御其侮，一节轻一节，而其所以著夫兄弟
之义者愈重。到得丧乱既平，便谓兄弟不如友生，其
于所厚者薄如此，则亦不足道也。六章、七章就他逸
乐时良心发处指出，谓酒食备而兄弟有不具，则无
以共其乐；妻子合而兄弟有不翕，则无以久其乐。盖
居患难则人情不期而相亲，故天理常易复；处逸乐
则多为物欲所转移，故天理常隐而难寻。所以《诗》之
卒章，有‘是究是图，亶其然乎’之句，反复翫味，真能使
人孝友之心油然而生也。”曰：“所谓‘生于忧患，死于安
乐’，那二章正是遏人欲而存天理，须”是恁地看。〈以上语类
二条〉